Diari Oficial de la Generalitat Valenciana


Sumari del DOGV 7542, del 08-06-2015 (2015/4970)

RESOLUCIÓ de 13 de maig de 2015, de la Direcció General d'Avaluació Ambiental i Territorial, per la qual s'ordena la publicació dels informes ambientals i territorials estratègics corresponents als expedients 029/15-EAE Xàbia, 073/14-EAE Calp i 027/15-EAE Orba.
---------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7542

Data del DOGV
:   08-06-2015

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2015/4970


Data del document
:   13-05-2015

Organisme emissor
:   Conselleria d'Infraestructures, Territori i Medi Ambient

Tipus de document
:   Resolució

Descriptors 

:   * Xàbia
    * Calp
    * Orba
    * impacte ambiental

RESOLUCIÓ de 13 de maig de 2015, de la Direcció General d'Avaluació Ambiental i Territorial, per la qual s'ordena la publicació dels informes ambientals i territorials estratègics corresponents als expedients 029/15-EAE Xàbia, 073/14-EAE Calp i 027/15-EAE Orba. [2015/4970]  
De conformitat amb l'article 51.7 de la Llei 5/2014, de 25 de juliol, de la Generalitat, d'Ordenació del Territori, Urbanisme i Paisatge, de la Comunitat Valenciana, el qual establix la publicació, en el Diari Oficial de la Comunitat Valenciana, de l'informe ambiental i territorial estratègic, resolc:  
  
Únic  
Publicar en el Diari Oficial de la Comunitat Valenciana els informes ambientals i territorials estratègics corresponents als expedients 029/15-EAE Xàbia, 073/14-EAE Calp i 027/15-EAE Orba.  
  
«Informe ambiental i territorial estratègic  
Expedient 29/4921-YZF  
Títol: Modificació puntual del pla parcial Monte de Jávea.  
Promotor: Ajuntament.  
Autoritat substantiva: Ajuntament Xàbia.  
Localització: Xàbia (Alacant).  
La Comissió Ambiental va adoptar un acord sobre la necessitat de sotmetre a avaluació ambiental estratègica la modificació puntual del pla parcial Monte de Jávea, en la sessió celebrada el 30 d'abril de 2015.  
a) Documentació aportada  
En data 11 de febrer de 2015 ha tingut entrada en el Servici d'Avaluació Ambiental Estratègica de la Subdirecció General d'Avaluació Ambiental i Territorial, una sol·licitud d'inici de l'avaluació ambiental i territorial estratègica de la modificació puntual del pla parcial Monte de Jávea, del municipi de Xàbia, acompanyada del document inicial estratègic i de la proposta de modificació.  
La documentació aportada és concorde amb el que establix l'article 50 de la Llei 5/2014, de 25 de juliol, d'Ordenació del Territori, Urbanisme i Paisatge de la Comunitat Valenciana (LOTUP). La documentació es presenta en format paper.  
b) Planejament vigent  
El pla general de Xàbia, aprovat definitivament per un acord de la Comissió Territorial d'Urbanisme de data 29 de novembre de 1989, definix el sector La Guardia I - Monte de Jávea com a sòl urbanitzable en execució de pla (SUEP).  
El pla parcial Monte de Jávea va ser aprovat en data 29 de gener de 1991 per la Comissió Territorial d'Urbanisme i es troba totalment executat.  
Dins del pla parcial, la mercantil Apart-Plaza, SL, propietària del polígon IA, presenta sengles projectes d'urbanització, corresponents, un a les anomenades fases A i B, i un altre a la fase C.  
L'àmbit físic de la modificació que es proposa es troba en la fase C del polígon IA i el projecte d'urbanització de la dita fase C va ser aprovat definitivament en data 28 de febrer de 2001.  
La mercantil Apart-Plaza, SL, és propietària del sòl de la fase C del polígon IA del pla parcial Monte de Jávea, en la qual està construint un aparthotel d'una estrela.  
c) Modificació puntual del pla parcial Monte de Jávea: objecte i justificació.  
La fase C del polígon IA del pla parcial Monte de Jávea està formada per tres illes (M-1, M-2 i M-3) separades entre si pels carrers de tràfic rodat (cedides a l'Ajuntament en 1999) anomenades carrer de la Merla (núm. 5 del projecte d'urbanització, entre la M-2 i M-3) i carrer de la Cogullada (núm. 4 del projecte d'urbanització entre M-1 i M-2). En l'àmbit d'estes tres illes és on es projecta i construïx l'aparthotel Monte de Jávea.  
Les illes tenen un ús global residencial i com a ús compatible, entre altres, l'hoteler.  
El Decret 22/2006, de 10 de febrer, del Consell, pel qual es modifica el Decret 153/1993, de 17 d'agost, Regulador dels Establiments Hotelers a la Comunitat Valenciana, establix en la seua disposició addicional primera:  
«Els establiments hotelers del grup I, Hotels, en les seues quatre modalitats, quan les seues instal·lacions i servicis no s'agrupen en un sol edifici, sinó que existisquen diversos edificis que constituïsquen un únic complex d'allotjament, hauran de complir les prescripcions següents:  
a) Trobar-se en un recinte, terreny o parcel·la perfectament delimitada i vallada en el seu perímetre.»  
Per a complir esta disposició i, a fi de legalitzar el conjunt, s'ha de procedir a fraccionar en tres establiments l'aparthotel, de tal manera que seran tres hotels, un en cada illa.  
D'altra banda, l'article 10.5.4, apartat 2, del text refós de les ordenances i plans d'ordenació del Pla General d'Ordenació Urbana (PGOU) de 1991, contingudes en la revisió i l'adaptació del PGOU de Xàbia, especifica que per a l'ús compatible hoteler ha de complir-se amb la condició que la parcel·la ha de fer front amb un viari de sistema general o viari principal.  
Per als hotels previstos en les illes M-1 i M-2, s'incomplix la condició que les parcel·les recaiguen a un viari de sistema general o viari principal.  
De conformitat amb l'article 10.5.4, apartat 2, s'entén com a viari principal:  
«Viari principal: a més dels sistemes generals als efectes previstos en este article, es considera viari principal les vies d'accés des d'un sistema general als plans parcials que conformen l'estructura general d'estos i consten d'una amplària superior als 10,00 m.»  
L'objecte de la modificació del pla parcial Monte de Jávea és donar solució al problema sorgit en les illes M-1 i M-2, conseqüència del canvi de normativa hotelera, de tal manera, que amb la proposta de modificació es permeta la concordança entre la normativa hotelera i la urbanística, per a la construcció de l'aparthotel Monte de Jávea.  
Es justifica la modificació proposada basant-se en:  
1a raó: interés general.  
Com s'indicava, la mercantil Apart-Plaza, SL, es propietària del sòl de la fase C del polígon IA del pla parcial Monte de Jávea, i es troba en construcció un aparthotel d'una estrela, emparat per la LOM 83-99, concedida el 6 de març de 2003 per la Resolució 391/2003. Actualment es troben construïdes 24 unitats de les 50 previstes en el projecte indicat.  
  
D'altra banda, l'actual política urbanística de l'Ajuntament determina la potenciació dels usos compatibles davant de l'ús global residencial. A més, des de la corporació municipal es fomenta la desestacionalització dels servicis turístics i la consecució d'una utilització més estable al llarg de tot l'any com a objectiu vital per a l'economia del municipi.  
  
Es deduïx, de tot açò, que s'ha de considerar d'interés general per al municipi la modificació sol·licitada, que permetrà l'adequació de l'establiment a la normativa vigent i la seua finalització per a la seua plena activitat.  
2a raó: compliment de la normativa.  
Per al manteniment de la qualificació de l'establiment com aparthotel d'una estrela, s'han de complir els requisits establits en la disposició addicional primera del Decret 22/2006, de 10 de febrer, del Consell pel qual es modifica el Decret 153/1993, de 17 d'agost, regulador dels establiments hotelers a la Comunitat Valenciana, segons el qual es va projectar inicialment l'aparthotel.  
3a raó: no suposa afecció a la resta del pla parcial.  
El que es proposa no suposa cap modificació significativa del projecte aprovat i construït (en part) ni de la resta del pla parcial, ja que només perseguix que siga possible la seua adaptació a l'actual legislació hotelera i urbanística.  
d) Característiques de la modificació puntual del pla parcial Monte de Jávea  
La proposta que presenta la modificació puntual del pla parcial Monte de Jávea per a donar solució al problema sorgit en les illes M1 i M2 consistix a modificar l'ordenació detallada amb l'ampliació de l'ample d'un tram del carrer Cogullada de 8,50 m a 10,05 m, per a convertir-ho en vial principal d'accés a les illes M1 i M2, per mitjà de la cessió de dos franges de sòl privat de les illes M2 i M3:  
- Cessió de sòl de l'illa M3: correspon amb la totalitat del límit que dóna al carrer Cogullada, amb una longitud de 34,91 metres, una amplària d'1,55 i una superfície de 49,42 m².  
- Cessió de sòl de l'illa M2: correspon a un tram de 34,34 metres que limiten amb el carrer Cogullada, d'una amplària de 1,55 m i una superfície de 49,42 m².  
Es compara, a continuació, la configuració del vial del carrer Cogullada en el tram afectat per la modificació:  
  
 Situació actual  
(C/ Cogullada) Situació modificada (adaptació a vial principal) Ampliació  
Ample total vial (m) 8,50 10,05 1,55  
Ample calçada (m) 6,00 6,00 0,00  
Ample vorera dreta (m) 1,25 2,80 1,55  
Ample vorera esquerra (m) 1,25 1,25 0,00  
  
  
  
L'ampliació de la vorera (dreta) d'1,25 a 1,55 m es realitza per mitjà d'una zona enjardinada.  
Els paràmetres urbanístics del pla parcial resultants de la modificació són:  
  
Pla parcial actual Pla parcial modificat Modificació Ampliació  
Superfície del sector (m²) 357.809 572.568 0,00  
Superfície de dotacions de cessió (m²) 39.853 39.853 0,00  
Resta de dotacions (m²) 10.350 10.350 0,00  
Superfície de viari (m²) 42.606 42.705 99,00  
Superfície lucrativa (m²) 990.211 013.654 € 99,00  
Edificabilitat màxima lucrativa (m²/t) 50.550 50.530 € 20,00  
  
  
  
e) Possibles efectes sobre el medi ambient  
Realitzada l'anàlisi tècnica de la documentació presentada i consultada la cartografia temàtica de la Conselleria d'Infraestructures, Territori i Medi Ambient, s'observa, en relació amb l'àmbit territorial de la modificació proposada, el següent:  
- L'àmbit de la modificació afecta sòl urbà, residencial extensiu, del vigent Pla General de Xàbia, i afecta l'ordenació detallada.  
  
- No està afectat per risc d'inundabilitat segons el PATRICOVA.  
- No està afectat per espais naturals protegits, ni espais RN2000.  
  
- El pla especial davant del risc sísmic a la Comunitat Valenciana (Decret 44/2011, de 29 d'abril, del Consell) establix que el municipi de Xàbia presenta una intensitat sísmica de 7 (EMS), per a un període de retorn de 500 anys.  
- No afecta sòl forestal.  
- Presenta un nivell mitjà de risc davant de la vulnerabilitat dels aqüífers.  
- No s'afecta cap microreserva de flora o fauna.  
f) Consultes  
Per part de la Direcció General d'Avaluació Ambiental i Territorial de la Conselleria d'Infraestructures, Territori i Medi Ambient, d'acord amb l'article 51.1 de la LOTUP, la documentació aportada s'ha sotmés a consulta a les següents administracions públiques afectades.  
  
  
Administració pública consultada Consulta Informe  
1 SDG d'Ordenació, Planificació i ATES - Paisatge 27.02.2015 22.04.2015  
2 Servici Territorial d'Urbanisme Alacant 27.02.2015 20.03.2015  
  
  
g) Valoració dels possibles efectes sobre el medi ambient  
D'acord amb allò que s'ha estipulat en l'article 46.3 de la LOTUP, l'òrgan ambiental i territorial determinarà, tenint en consideració els criteris de l'annex VIII, el sotmetiment al procediment d'avaluació ambiental i territorial ordinari o simplificat, en funció de l'existència d'efectes significatius sobre el medi ambient, prèvia consulta a les administracions públiques afectades a les quals es referixen els articles 48.d i 51.1 de la LOTUP.  
La modificació proposada és de poca importància i mínima incidència mediambiental, atés que afecta sòl urbà.  
El Servici Territorial d'Urbanisme d'Alacant, en el seu informe rebut en data 20 de març de 2015, manifesta que, des de la visió de les competències urbanístiques d'eixe servici, la modificació puntual del pla parcial Monte de Jávea proposta no pareix que vaja a tindre efecte significatiu sobre el medi ambient.  
Pel Servici d'Infraestructura Verda i Paisatge, en l'informe de data 22 d'abril de 2014, manifesta que, tenint en compte l'objecte i l'abast de la modificació, i sent que no afecta els usos previstos o altres condicions paisatgístiques previstes en el planejament vigent, és de preveure que aquella no tinga incidència en el paisatge, atés que no s'altera ni el caràcter ni la percepció del paisatge urbà existent, i no és necessària, per tant, la incorporació de criteris addicionals o l'elaboració d'un instrument de paisatge.  
No obstant això, s'hauran d'atendre les mesures previstes per a previndre, reduir i, en la mesura que siga possible, compensar, qualsevol efecte negatiu en el medi ambient que es proposen en el document inicial estratègic de la modificació puntual del pla parcial Monte de Jávea.  
h) Consideracions jurídiques  
L'avaluació ambiental estratègica és l'instrument de prevenció, establit en la Directiva 2001/42/CE, del Parlament Europeu, i del consell de 27 de juny, per a la integració dels aspectes ambientals en la presa de decisions de plans i programes públics. Esta directiva s'incorpora al dret intern espanyol per mitjà de la Llei 21/2013, de 9 de desembre, d'Avaluació Ambiental, i al dret autonòmic per mitjà de la Llei 5/2014, de 25 de juliol, d'Ordenació del Territori, Urbanisme i Paisatge de la Comunitat Valenciana (LOTUP).  
El Reial Decret Legislatiu 2/2008, de 20 de juny, pel qual s'aprova el text refós de la Llei de Sòl, establix, en l'article 15, que els instruments d'ordenació territorial i urbanística estan sotmesos a avaluació ambiental de conformitat amb el que preveu la legislació d'avaluació ambiental.  
i) Acord  
Analitzada la proposta de la modificació puntual del pla parcial Monte Jávea, cal considerar que l'actuació indicada quedaria emmarcada en l'article 46.3 de la LOTUP, per considerar que es tracta d'una modificació menor del pla parcial Monte de Jávea.  
Per això, segons establix l'article 51.2.b de la LOTUP, per considerar, d'acord amb els criteris de l'annex VIII de la llei indicada, que la proposta de la modificació puntual del pla parcial Monte Jávea no té incidència significativa en el model territorial del municipi assenyalat, no produïx increment significatiu en el consum de recursos, no suposa afecció sobre elements del patrimoni natural i cultural, permetrà la consecució d'objectius de qualitat en relació amb la gestió urbanística i, havent tingut en compte les consultes realitzades, es pot concloure que la proposta de la modificació puntual del pla parcial Monte Jávea, del terme municipal de Xàbia, no presenta efectes significatius sobre el medi ambient i, per tant, se sotmet al procediment d'avaluació ambiental i territorial estratègica simplificat.  
D'acord amb allò que s'ha exposat, es resol:  
Emetre un informe ambiental i territorial estratègic favorable en el procediment simplificat d'avaluació ambiental i territorial estratègica de la modificació puntual del pla parcial Monte Jávea, del municipi de Xàbia, d'acord amb els criteris de l'annex VIII de la LOTUP, per no tindre efectes significatius sobre el medi ambient, i correspon continuar la tramitació de la modificació del pla parcial d'acord amb la seua normativa sectorial.  
Segons establix l'article 51.7 de la LOTUP, l'informe ambiental i territorial estratègic perdrà la seua vigència i cessarà en la producció dels efectes que li són propis si, una vegada publicat en el Diari Oficial de la Comunitat Valenciana no s'haguera procedit a l'aprovació de la modificació puntual del pla parcial Monte Jávea en el termini màxim de quatre anys des de la seua publicació. En este cas, el promotor haurà d'iniciar novament el procediment d'avaluació ambiental i territorial estratègica simplificada de la proposta.  
  
  
Òrgan competent  
La Comissió d'Avaluació Ambiental és l'òrgan competent per a emetre els documents sobre l'abast de l'estudi ambiental i territorial estratègic que es referix l'article 51.2 de la Llei 5/2014, de 25 de juliol, de la Generalitat, d'Ordenació del Territori, Urbanisme i Paisatge de la Comunitat Valenciana, de conformitat amb allò que disposa l'article 10.1 del Decret 135/2011, de 30 de setembre, del Consell, pel qual s'aprova el Reglament dels òrgans territorials, d'avaluació ambiental i urbanístics de la Generalitat.  
A partir de tot el que s'ha exposat anteriorment, la Comissió d'Avaluació Ambiental acorda:  
Emetre un informe ambiental i territorial estratègic favorable en el procediment simplificat la modificació puntual del pla parcial Monte de Jávea per considerar que no té efectes significatius en el medi ambient.  
  
Notificar als interessats que contra esta resolució, atés que no és un acte definitiu en via administrativa, no es pot interposar cap recurs; la qual cosa no és inconvenient perquè puguen utilitzar-se els mitjans de defensa que en el seu dret estimen pertinents.  
Cosa que li notifique per al seu coneixement i efectes oportuns.  
Cosa que se certifica amb anterioritat a l'aprovació de l'acta corresponent i a reserva dels termes precisos que se'n deriven, segons ho autoritza l'article 27.5 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú (LRJAP-PAC).  
  
València, 30 d'abril de 2015.- El secretari de la Comissió d'Avaluació Ambiental: José del Valle Arocas.»  
  
  
  
«Informe ambiental i territorial estratègic  
Número d'expedient 73-2014-EAE  
Títol: Modificació puntual número D-3 del PGOU-98, reculades a parcel·les afectades per servitud de costes.  
Promotor: Ajuntament de Calp.  
Autoritat substantiva: Ajuntament de Calp.  
Localització: Calp (Alacant).  
La Comissió Ambiental va adoptar un acord sobre la necessitat de sotmetre a avaluació ambiental estratègica la modificació puntual número D-3 del PGOU-98, reculades a parcel·les afectades per servitud de costes a Calp, en la sessió celebrada el 30 d'abril de 2015.  
En data 19 de setembre de 2014 ha tingut entrada, en el Servici d'Avaluació Ambiental Estratègica de la Subdirecció General d'Avaluació Ambiental i Territorial, una sol·licitud d'inici de l'avaluació ambiental i territorial estratègica de la modificació puntual del PGOU-98 número D-3, reculades a parcel·les afectades per servitud de costes del municipi de Calp (Alacant).  
Documentació presentada  
La Direcció Territorial d'Alacant de la Conselleria d'Infraestructures, Territori i Medi Ambient, remet al Servici d'Avaluació Ambiental Estratègica la documentació relativa a la modificació puntual número D-3 del municipi de Calp, consistent en un esborrany de la modificació indicada segons el que establix l'article 50 de la Llei 5/2014, de 25 de juliol, d'Ordenació del Territori, Urbanisme i Paisatge, de la Comunitat Valenciana (LOTUP). La documentació es presenta únicament en format paper.  
Planejament vigent  
El planejament municipal vigent consistix en un pla general homologat a la Llei 6/1994, reguladora de l'activitat urbanística (LRAU), que té l'aprovació definitiva de la comissió territorial d'urbanisme d'Alacant de data 28 de juliol de 1998. El planejament va ser sotmés al procediment d'avaluació ambiental establit en la Llei 2/1989, de 3 de març, i té emesa una declaració d'impacte ambiental per la Resolució del director general per al Desenrotllament Sostenible, de data 23 de juliol de 1998 (expedient 457/1933-HOF).  
Modificació puntual: antecedents, justificació, objecte i àmbit.  
Antecedents. Segons s'indica en la documentació aportada: «el desenrotllament de la construcció de vivenda en la primera franja litoral de Calp es basa en dos models de desenrotllament. D'una banda, el procedent del lliure assentament de vivenda unifamiliar sobre terrenys en vessant i abruptes que, amb el pas del temps, va comptar amb una normativa homogènia; i d'un altre, el desenrotllament d'edificació en bloc obert ordenat per mitjà de planejament sobre terrenys plans amb front a les dos platges.  
Si bé els plànols d'ordenació ja van preveure una certa transició entre la zona edificada i les platges per mitjà de la creació d'uns passejos marítims, no va ser així en els terrenys no ordenats, on la parcel·lació, en molts casos, arribava als penya-segats».  
Amb l'entrada en vigor de la Llei de Costes de 1988, les normes urbanístiques particulars de les zones de primera línia de costa d'edificació en bloc obert van permetre la disminució de les reculades quan no fóra possible la seua observança, amb el manteniment d'un mínim de 3 metres. La resta de la franja litoral, amb assentament en vivendes unifamiliars, no tenia les previsions particulars respecte a les reculades.  
  
Justificació. Segons s'indica en la documentació aportada:  
1. «S'ha detectat la necessitat de fer extensiva, a tot el sòl urbà de Calp afectat per la servitud de protecció de la Llei de costes, la possibilitat de reduir la reculada de les edificacions a altres llindes fins a un mínim de 3,00 metres, atesa la dificultat que en molts casos es produïx també en la zona de vivenda unifamiliar per a la materialització dels aprofitaments permesos».  
2. «D'altra banda, en el Departament d'Urbanisme es va arribar a la conclusió sobre la conveniència de sol·licitar un estudi de detall, amb caràcter previ a la llicència, on es poguera analitzar la volumetria proposada i la seua relació amb l'entorn. Si bé esta sol·licitud no estava emparada per cap normativa».  
3. «Es constata la necessitat de recuperar per a l'ús públic les zones de trànsit que limiten amb el litoral en aquells espais on el desenrotllament de la ciutat no ho va preveure, i així, condiciona la possibilitat de la reducció de reculades en les parcel·les urbanes que no tenen amb un front urbanitzat com a passeig marítim, a la cessió de la propietat a l'Ajuntament de la superfície afectada com a servitud de trànsit, òbviament sense detriment de l'aprofitament corresponent a eixa superfície cedida, per a ser materialitzada sobre la parcel·la resultant».  
  
Objecte. La modificació puntual té com a objecte: «incloure en les normes urbanístiques la possibilitat de reduir les reculades a altres límits fins a un mínim de 3,00 metres també per a les vivendes unifamiliars afectades per la servitud de costes, condicionant la reducció assenyalada a la cessió de la propietat a l'Ajuntament de la superfície afectada per la servitud de trànsit on no existisca passeig marítim i a la redacció d'un estudi de detall on s'analitze la nova volumetria en la seua relació amb l'entorn».  
La modificació, per a aconseguir l'objecte pretés, es concreta en la introducció d'un paràgraf nou en els articles 22 i 73 de les normes urbanístiques:  
Article 22.5, s'afig: «En els casos en què específicament les normes urbanístiques admeten per a una parcel·la la reducció de les reculades a límits, es requerirà la redacció d'un estudi de detall on s'analitzarà la nova volumetria en la seua relació amb l'entorn i que, com a mínim, comprendrà l'illa o unitat urbana equivalent en què se situa».  
  
Article 73.1, s'afig: «Les parcel·les afectades per la servitud de protecció podran reduir justificadament les reculades a altres límits fins a un mínim de 3,00 m, per a la qual cosa es requerirà la redacció d'un estudi de detall. En els casos de parcel·les que no confronten amb de passeig marítim, s'haurà d'incloure un document de cessió de la propietat a l'Ajuntament de la superfície afectada per la servitud de trànsit. La cessió indicada no suposa la pèrdua de l'aprofitament objectiu corresponent a la superfície assenyalada, per a ser materialitzada sobre la parcel·la resultant».  
Àmbit. Segons s'indica en la documentació aportada: «La modificació proposada tracta exclusivament de regular les reculades de vivendes unifamiliars en un determinat supòsit i comporta una millora substancial de l'entorn i l'accessibilitat al domini públic marítim terrestre.»  
  
Possibles efectes sobre el medi ambient  
Realitzada l'anàlisi tècnica de la documentació presentada i consultada la cartografia temàtica de la Conselleria d'Infraestructures, Territori i Medi Ambient, s'observa que el desenrotllament de la modificació puntual proposada no presenta afeccions sobre el medi ambient, únicament afecta el sòl urbà del municipi i, per tant, la modificació únicament incidirà sobre les determinacions que regulen el règim d'ús i edificació del sòl.  
Consultes  
Per part de la Direcció General d'Avaluació Ambiental i Territorial de la Conselleria d'Infraestructures, Territori i Medi Ambient, d'acord amb l'article 51.1 de la LOTUP, la documentació aportada s'ha sotmés a consulta de les administracions públiques afectades.  
  
  
Data consulta Data informe Administració pública consultada  
30.10.2014 14.04.4030 ERO d'Ordenació, Planificació i ATE. Servici d'Infraestructures, Verd i Paisatge  
30.10.2014 04.12.0975 HJT d'Ordenació, Planificació i ATE. Servici d'Ordenació Territori  
30.10.2014 22.04.6870 DOG de Ports, Aeroports i Costes. Servici d'Aeroports i Costes  
30.10.2014 13.03.2015 MAGRAMA. DG de Sostenibilitat de la Costa i del Mar  
30.10.2014 06.03.2015 MAGRAMA. SDG de Domini Públic Maritimoterrestre  
15.10.2014 30.10.2014 Servici Territorial d'Urbanisme  
  
  
El contingut íntegre dels informes es podrà consultar en el lloc web: http://www.cma.gva.es/eae.  
Valoració dels possibles efectes sobre el medi ambient  
D'acord amb allò que s'ha estipulat en l'article 46.3 de la LOTUP, l'òrgan ambiental i territorial determinarà, tenint en consideració els criteris de l'annex VIII, el sotmetiment al procediment d'avaluació ambiental i territorial ordinari o simplificat, en funció de l'existència d'efectes significatius sobre el medi ambient, prèvia consulta a les administracions públiques afectades les que es referixen els articles 48.d i 51.1 de la LOTUP.  
El Servici Territorial d'Urbanisme d'Alacant emet un informe en data 30 d'octubre de 2014, en el qual indica que: «examinat [?] el contingut de la modificació, es considera que esta no sembla, des de la visió de les competències urbanístiques d'este servici, que vaja a tindre efecte significatiu sobre el medi ambient».  
El Servici d'Ordenació del Territori emet un informe en data 4 de desembre de 2014, en el qual indica que: «la modificació número D-3, reculades a parcel·les afectades per servitud de costes, del pla general de Calp no es troba afectada per cap risc d'inundació, segons les determinacions normatives del Pla d'Acció Territorial de Caràcter Sectorial sobre la Prevenció del Risc d'Inundació a la Comunitat Valenciana».  
  
La Subdirecció General de Domini Públic Maritimoterrestre del Ministeri d'Agricultura, Alimentació i Medi Ambient emet un informe, en data 6 de març de 2015, en el qual indica, respecte al paràgraf afegit a l'article 73, Protecció de costes, llacs i llits públics, apartat 1 que: «la redacció proposada no deixa prou clar que en tot cas, una vegada cedida la servitud de trànsit, en la part de la parcel·la afectada per servitud de protecció, no es podrà construir els usos prohibits en l'article 25 de la Llei de Costes, entre els quals s'inclouen les edificacions destinades a residència o habitació, per la qual cosa la materialització de l'aprofitament objectiu s'haurà de fer fora de la zona afectada per la servitud de protecció i així arreplegar-se en la normativa, que inclourà:  
  
La materialització de l'aprofitament objectiu resultant de la cessió a l'ajuntament dels terrenys inclosos en la zona de servitud de trànsit, només podrà realitzar-se en la part de la parcel·la no afectada per la zona de servitud de protecció, atés que estan prohibides explícitament per l'article 25, apartat 1, de la Llei de costes, les edificacions destinades a residència o habitació, en la zona de servitud de protecció».  
  
Conclou l'informe indicant que: «una vegada s'haja tingut en compte allò que s'ha indicat en este escrit, l'expedient de modificació parcial número D-3 del PGOU-98, complet, diligenciat i prèviament a la seua aprovació definitiva, s'haurà de remetre a esta direcció general, a través de la demarcació de costes d'Alacant, per a l'emissió de l'informe que disposen els articles 112.a i 117.2 de la Llei de Costes».  
La Direcció General de Sostenibilitat de la Costa i del Mar del Ministeri d'Agricultura, Alimentació i Medi Ambient, emet un informe, en data 13 de març de 2015, en el qual indica que: «en l'àmbit que comprén el document de referència es té la delimitació següent: delimitació dels béns de domini públic maritimoterrestre del tram de costa d'uns quinze mil sis-cents vint (15985) metres de longitud, corresponents a la totalitat del terme municipal de Calp (Alacant), ref. DES01/09/0001, aprovat per l'Orde Ministerial de 27 de maig de 2013.  
  
Amb data 27 de setembre de 2013, l'Audiència Nacional va dictar una sentència que anul·lava la delimitació DES01/09/0001, aprovat per l'Orde Ministerial de 27 de maig de 2013, esta sentència encara no ha sigut declarada en ferm, atés que ha sigut objecte d'un recurs de cassació davant del Tribunal Suprem».  
Continua indicant l'informe que: «Analitzada la documentació corresponent des de les competències de la Direcció General de Sostenibilitat de la Costa i del Mar, s'informa el següent:  
- La materialització de l'aprofitament objectiu resultant de la cessió a l'Ajuntament dels terrenys inclosos en la zona de servitud de trànsit, només podrà realitzar-se en la part de la parcel·la no afectada per la zona de servitud de protecció, atés que està prohibit explícitament per l'article 25, apartat 1, de la Llei de Costes, les edificacions destinades a residència o habitació, en la zona de servitud de protecció.  
  
- Des del punt de vista mediambiental, no s'aprecia que, de la modificació normativa proposta, puguen derivar-se efectes significatius en el medi ambient, en l'àmbit de la Llei de Costes».  
El 14 d'abril de 2015, el Servici d'Infraestructura Verda i Paisatge emet un informe en què indica que: «la modificació plantejada tindrà incidència en el paisatge, tenint en compte que pot produir-se una densificació de construccions en el litoral del municipi (deguda a la reducció de distàncies a llindes i l'increment de l'ocupació de parcel·la) i un augment en la volumetria i l'altura d'estes (en mantindre's l'aprofitament concedit pel pla vigent).  
De conformitat amb el que establix l'article 41.4 de la LOTUP, els efectes concrets sobre el paisatge de cada una de les actuacions que es prevegen seran valorats en la tramitació dels estudis de detall a elaborar, la redacció de la qual s'inclou com a condició en la normativa.  
No obstant això, a fi de garantir que la incidència en el paisatge de la modificació proposada no siga significativa i atés que no resulta possible una valoració prèvia, resulta necessari que els estudis d'integració paisatgística de les actuacions previstes en els estudis de detall complisquen amb el següent condicionant, que haurà de ser inclòs en la normativa urbanística:  
Valorar l'efecte acumulatiu sobre el paisatge del litoral de les successives actuacions que es tramiten, analitzant la integració paisatgística i visual en el conjunt de la fatxada urbana de què forme part l'actuació. En tot cas, no s'admetran volumetries que distorsionen la silueta del paisatge litoral del municipi, la qual cosa requeriria, segons el parer d'este servici, un instrument de planejament de modificació del pla vigent l'àmbit d'estudi del qual seria major que el dels estudi de detall.  
  
[?] la competència per a l'informe dels estudis d'integració paisatgística per a la tramitació dels estudis de detall requerits d'acord amb la modificació normativa proposta, serà municipal».  
El 22 d'abril de 2015, el Servici d'Aeroports i Costes emet un informe en què indica que: «La modificació parcial proposada no menyscaba les determinacions de la normativa de costes, més aviat és al contrari, perquè arbitra una mesura per a garantir l'efectivitat i la titularitat de la servitud de trànsit per part d'una administració pública.  
  
A la vista de les consideracions anteriors, s'emet un informe favorable esta modificació parcial».  
Consideracions jurídiques  
L'avaluació ambiental estratègica és l'instrument de prevenció establit en la Directiva 2001/42/CE del Parlament Europeu i del Consell de 27 de juny, per a la integració dels aspectes ambientals en la presa de decisions de plans i programes públics. Esta directiva s'incorpora al dret intern espanyol per mitjà de la Llei 21/2013, de 9 de desembre, d'Avaluació Ambiental, i al dret autonòmic per mitjà de la Llei 5/2014, de 25 de juliol, d'Ordenació del Territori, Urbanisme i Paisatge de la Comunitat Valenciana (LOTUP).  
El Reial Decret Legislatiu 2/2008, de 20 de juny, pel qual s'aprova el text refós de la Llei de Sòl, establix, en l'article 15, que els instruments d'ordenació territorial i urbanística estan sotmesos a una avaluació ambiental de conformitat amb el que preveu la legislació d'avaluació ambiental.  
Acord  
Segons establix l'article 51 de la LOTUP, per considerar, d'acord amb els criteris de l'annex VIII d'esta llei, que la modificació puntual avaluada no establix el marc per a projectes i altres activitats subjectes a avaluació d'impacte ambiental; no influïx en altres plans o programes; no té incidència en el model territorial vigent en el municipi ni produïx increment en el consum de recursos; no suposa afecció sobre elements del patrimoni natural i cultural i, tenint en consideració els informes emesos, es pot concloure que la modificació puntual no presenta efectes significatius sobre el medi ambient i, per tant, se sotmet al procediment d'avaluació ambiental i territorial estratègica simplificat.  
  
D'acord amb el que s'ha exposat, es resol:  
Emetre un informe ambiental i territorial estratègic favorable en el procediment simplificat d'avaluació ambiental i territorial estratègica de la modificació puntual del PGOU-98 número D-3, de reculades a parcel·les afectades per servitud de costes del municipi de Calp (Alacant), d'acord amb els criteris de l'annex VIII de la LOTUP, per no tindre efectes significatius sobre el medi ambient; pertoca continuar la tramitació de la modificació puntual d'acord amb la seua normativa sectorial.  
  
Prèvia a l'aprovació definitiva, i una vegada incorporat en la normativa urbanística del PGOU el paràgraf indicat en l'informe de 6 de març de 2015, de la Subdirecció General de Domini Públic Maritimoterrestre, que assenyala:  
«La materialització de l'aprofitament objectiu resultant de la cessió a l'ajuntament dels terrenys inclosos en la zona de servitud de trànsit només podrà realitzar-se en la part de la parcel·la no afectada per la zona de servitud de protecció, atés que estan prohibides explícitament per l'article 25, apartat 1, de la Llei de Costes, les edificacions destinades a residència o habitació, en la zona de servitud de protecció».  
  
El document de modificació puntual número D-3, complet i diligenciat, haurà de demanar, a través de la demarcació de costes d'Alacant, l'informe disposat en els articles 112.a i 117.2 de la Llei de Costes.  
  
Així mateix, prèvia a l'aprovació definitiva, s'haurà de comprovar la inclusió en el text de la normativa urbanística del PGOU del condicionant indicat en l'Informe de 14 d'abril de 2015 del Servici d'Infraestructura Verda i Paisatge que assenyala:  
«Valorar l'efecte acumulatiu sobre el paisatge del litoral de les successives actuacions que es tramiten, analitzant la integració paisatgística i visual en el conjunt de la fatxada urbana de què forme part l'actuació. En tot cas, no s'admetran volumetries que distorsionen la silueta del paisatge litoral del municipi, la qual cosa requeriria, segons el parer d'este servici, un instrument de planejament de modificació del pla vigent, l'àmbit d'estudi del qual seria major que el dels estudis de detall».  
  
Segons establix l'article 51.7 de la LOTUP, l'informe ambiental i territorial estratègic perdrà la seua vigència i cessarà en la producció dels efectes que li són propis si, una vegada publicat en el Diari Oficial de la Comunitat Valenciana no s'haguera procedit a l'aprovació de la modificació puntual en el termini màxim de quatre anys des de la seua publicació. En este cas, el promotor haurà d'iniciar novament el procediment d'avaluació ambiental i territorial estratègica simplificada de la modificació puntual.  
Òrgan competent  
La Comissió d'Avaluació Ambiental és l'òrgan competent per a emetre els documents sobre l'abast de l'estudi ambiental i territorial estratègic a què es referix l'article 51.2 de la Llei 5/2014, de 25 de juliol, de la Generalitat, d'Ordenació del Territori, Urbanisme i Paisatge de la Comunitat Valenciana, de conformitat amb allò que disposa l'article 10.1 del Decret 135/2011, de 30 de setembre, del Consell, pel qual s'aprova el Reglament dels Òrgans Territorials, d'Avaluació Ambiental i Urbanístics de la Generalitat.  
A la vista de les consideracions anteriors, la Comissió d'Avaluació Ambiental, acorda:  
Emetre un informe ambiental i territorial estratègic favorable en el procediment simplificat de la modificació puntual número D-3 del PGOU-98, reculades a parcel·les afectades per servitud de costes a Calp, per considerar que no té efectes significatius en el medi ambient.  
Notificar als interessats que contra esta resolució, atés que no és un acte definitiu en via administrativa, no es pot interposar cap recurs; la qual cosa no és inconvenient perquè puguen utilitzar-se els mitjans de defensa que en el seu dret estimen pertinents.  
Cosa que li notifique per al seu coneixement i efectes oportuns.  
Cosa que se certifica amb anterioritat a l'aprovació de l'acta corresponent i a reserva dels termes precisos que se'n deriven, segons ho autoritza l'article 27.5 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú (LRJAP-PAC).  
  
València, 30 d'abril de 2015.- El secretari de la Comissió d'Avaluació Ambiental: José del Valle Arocas.»  
  
  
  
«Informe ambiental i territorial estratègic  
Número d'expedient 027/1521-BZK  
Objecte: Modificació puntual del pla parcial del sector-S'1 a Orba.  
  
Promotor: Ajuntament d'Orba.  
Autoritat substantiva: Comissió Territorial d'Urbanisme d'Alacant i Ajuntament.  
Localització: Orba (Alacant).  
La Comissió Ambiental va adoptar acord sobre la necessitat de sotmetre a avaluació ambiental estratègica la modificació puntual del pla parcial del sector S-1 a Orba, en la sessió celebrada el 30 d'abril de 2015.  
En data 11 de febrer de 2015, ha tingut entrada en el Servici d'Avaluació Ambiental Estratègica de la Subdirecció General d'Avaluació Ambiental i Territorial una sol·licitud d'inici de l'avaluació ambiental i territorial estratègica de la modificació puntual del pla parcial del sector S-1 a Orba, acompanyada d'un esborrany del pla indicat.  
Documentació presentada  
La sol·licitud d'inici, remesa per l'Ajuntament d'Orba l'11 de febrer de 2015, s'acompanya d'un informe tècnic de l'arquitecte municipal amb un esborrany de la modificació, d'acord amb el que establix l'article 50 de la Llei 5/2014, de 25 de juliol, d'Ordenació del Territori, Urbanisme i Paisatge, de la Comunitat Valenciana (LOTUP). Així mateix, s'acompanya un estudi de viabilitat econòmica i una memòria de sostenibilitat econòmica que s'incorporaran al pla parcial del sector S-1 com annexos 11 i 12.  
La documentació es presenta en format paper i en CD.  
Planejament vigent  
El planejament vigent en el municipi són unes normes subsidiàries de planejament tipus B, aprovades per la Comissió Territorial d'Urbanisme el 29 de gener de 1987. En desplegament d'este planejament, s'han tramitat quatre modificacions de normes subsidiàries, quatre plans parcials i una modificació de pla parcial.  
En estos moments es troba en avaluació ambiental la proposta del pla general d'Orba, amb un document de referència emés (143/09-EAE) amb resolució definitiva de data 20 de juny de 2010.  
Objecte  
La modificació objecte d'este treball pretén exclusivament la subdivisió en unitats d'execució del pla parcial del Sector S-1 aprovat amb anterioritat a la LOTUP, d'acord amb la disposició transitòria sèptima d'esta llei, sobre la base del resultat de la formulació de la memòria de viabilitat econòmica i dels informes de sostenibilitat econòmica.  
  
L'Ajuntament d'Orba té intenció de subdividir la unitat d'execució, inicialment prevista en el pla parcial del sector S-1, en altres tres unitats que faciliten la gestió del planejament.  
Les unitats d'execució són àmbits de gestió urbanística delimitats per a la seua programació i execució conjunta. Les actuacions integrades comporten la programació conjunta d'una o diverses unitats d'execució completes.  
La delimitació d'unitats d'execució, contínues o discontínues, és una de les determinacions de l'ordenació detallada, conforme establix l'article 35.1.h de la LOTUP.  
L'article 72 de la LOTUP definix les d'unitats d'execució dins del marc general de la gestió urbanística. Així, la gestió del planejament es regix pels principis de justa distribució de beneficis.  
  
  
Descripció de la modificació  
Respecte del text del refós de pla parcial, aprovat i vigent, la subdivisió en unitats d'execució l'afecta en els documents següents:  
  
1. Memòria informativa. Document sense eficàcia normativa  
1.2. Procedència de la seua formulació  
Basant-se en això, i segons l'article 125 de la Llei Urbanística Valenciana (LUV), en data 15 de desembre de 2006 es va presentar el pla parcial modificatiu d'ordenació del sector 1, el qual forma part de la documentació de l'alternativa tècnica (juntament amb el projecte d'urbanització i al document de justificació de la integració territorial) per al programa d'actuació integrada referit a la unitat d'execució única del sector de planejament indicat.  
Es modifica i queda redactat de la manera següent:  
«Basant-se en això, i segons l'article 125 de la LUV, es va presentar en data 15 de desembre de 2006 el pla parcial modificatiu d'ordenació del sector 1, el qual forma part de la documentació de l'alternativa tècnica (juntament amb el projecte d'urbanització i al document de justificació de la integració territorial) per al programa d'actuació integrada referit a les tres unitats d'execució del sector de planejament assenyalat».  
2. Memòria justificativa. Document sense eficàcia normativa  
2.1. Conveniència i oportunitat de l'actuació  
Per tant, d'acord amb les actuacions realitzades per l'Ajuntament, i en virtut de l'article 6, 121 i 129 de la LUV, és procedent que qualsevol particular o empresa puga aspirar a la condició d'urbanitzador per al desenrotllament de la unitat d'actuació integrada del sector 1 d'Orba.  
Es modifica i queda redactat de la manera següent:  
«Per tant, d'acord amb les actuacions realitzades per l'Ajuntament i en virtut de l'article 6, 121 i 129 de la LUV, és procedent que qualsevol particular o empresa puga aspirar a la condició d'urbanitzador per al desenrotllament de les unitats d'actuació integrada del sector 1 d'Orba».  
2.3. Adequació a la xarxa estructural i pla general  
Criteris de desenrotllament del pla.  
El sector es desenrotllarà per mitjà d'un pla parcial que haurà de gestionar la modificació de l'ordenació estructural pel que a viari es referix.  
Es garantirà la suficiència dels recursos hídrics i la resta d'infraestructures, així com l'adaptació de l'estació depuradora d'aigües residuals (EDAR).  
Es desenrotllarà en una única unitat d'execució-  
Es modifica i queda redactat de la manera següent:  
«Criteris de desenrotllament del pla.  
El sector es desenrotllarà per mitjà d'un pla parcial que haurà de gestionar la modificació de l'ordenació estructural pel que a viari es referix.  
Es garantirà la suficiència dels recursos hídrics i la resta d'infraestructures, així com l'adaptació de l'estació depuradora d'aigües residuals (EDAR).  
Es desenrotllarà en tres unitats d'execució?»  
2.5. Delimitació d'unitats d'execució  
Es definix una única unitat d'execució per a tot el sector.  
Es modifica i queda redactat de la manera següent:  
«Es definixen tres unitats d'execució per a tot el sector».  
5. Plànols  
5.2. Plànols d'ordenació. Document amb eficàcia normativa  
S'anul·la i se substituïx per un altre modificat el:  
Plànol P.O.03, unitats d'execució.  
S'incorpora el:  
Plànol P.O.04: delimitació de les unitats d'execució sobre plànol d'alineacions  
6. Annexos  
Annex 4. Fitxa de planejament i gestió. Document amb eficàcia normativa.  
Fases: no, una sola unitat d'execució.  
Es modifica i queda redactat de la manera següent:  
Fases: sí, tres unitats d'execució.  
Respecte del text del refós de pla parcial, aprovat i vigent, la subdivisió en unitats d'execució incorpora els següents documents nous:  
  
5. Plànols  
5.1. Plànols d'informació. Document sense eficàcia normativa.  
S'incorpora el:  
Plànol P.I.08, plànol d'informació: dotacional públic existent.  
6. Annexos  
Annex 2. Quadros estadístics. Document sense eficàcia normativa.  
S'incorporen els:  
Annex 2.1. Unitat d'execució UE-1.  
Annex 2.2. Unitat d'execució UE-2.  
Annex 2.3. Unitat d'execució UE-3.  
Annex 11. Estudi de viabilitat econòmica.  
Document sense eficàcia normativa.  
Annex 12. Memòria de sostenibilitat econòmica.  
Document sense eficàcia normativa.  
Justificació  
Esta modificació puntual del pla parcial és d'iniciativa municipal; l'Ajuntament té atribuïda la competència per a la formulació i la tramitació dels plans d'àmbit municipal i l'aprovació d'aquells que fixen o modifiquen l'ordenació detallada, basant-se en l'article 44.5 de la LOTUP.  
La delimitació d'unitats d'execució és una de les determinacions de l'ordenació detallada, segons establix l'article 35.1.h de la LOTUP.  
  
D'acord amb la disposició transitòria sèptima de la LOTUP, el pla parcial del sector S-1 podrà ser modificat a fi de subdividir la unitat d'execució inicialment prevista sobre la base del resultat de la formulació de la memòria de viabilitat econòmica i dels informes de sostenibilitat econòmica.  
L'Ajuntament d'Orba té intenció de subdividir la unitat d'execució, inicialment prevista en el pla parcial del sector S-1, en altres tres unitats que faciliten la gestió del planejament.  
Les noves unitats són susceptibles d'actuació integrada tècnicament autònoma. S'ha previst el desenrotllament per iniciatives urbanitzadores de diferents dimensions i amb diversificació de les responsabilitats urbanitzadores.  
S'ha procurat en la divisió una prudent redistribució de càrregues d'urbanització i beneficis.  
En el nostre cas, l'aprofitament de cada unitat d'execució té un valor semblant, sense que existisca una diferència, en més o en menys, superior al 15 per cent respecte a l'aprofitament urbanístic del sector.  
  
La realitat econòmica hui és molt diferent de la de l'any 2006, quan es va redactar el pla d'actuació integrada (PAI) per a desenrotllar-ho amb una única unitat d'execució, i actualment no és viable la seua programació. No obstant això, considerem que a Orba, en els pròxims anys, sí que pot haver-hi demanda de sòl si es desenrotlla per a un àmbit més xicotet.  
Quan s'han configurat les unitats d'execució s'ha procurat una prudent diversificació de les responsabilitats urbanitzadores i el desenrotllament per iniciatives urbanitzadores de diferents dimensions.  
Es preveu la subdivisió en tres unitats: UE-1, UE-2 i UE-3.  
Les noves unitats són susceptibles d'una actuació integrada tècnicament autònoma i no responen a criteris merament equidistributius, sinó a criteris objectius d'unitat funcional de l'obra d'urbanització a executar.  
Cada una de les unitats té una part de sistema viari executat després de la redacció del pla parcial:  
- UE-1, Urbanització del carrer de la Terrasseria, realitzada per la Diputació d'Alacant.  
- UE-2, Condicionament d'accessos al nou centre d'ensenyança, realitzat per la Diputació d'Alacant.  
- UE-3, Condicionament de la intersecció de la CV-715 amb la CV-718 en el nucli urbà d'Orba, realitzat per la Divisió de Carreteres de la Generalitat Valenciana.  
L'aprofitament de cada unitat d'execució té un valor semblant, sense que hi haja una diferència, en més o en menys, superior al 15 per cent respecte a l'aprofitament urbanístic del sector.  
Considerem l'aprofitament tipus per a la superfície computable del sector excloent les superfícies de sòl públic preexistents en el moment de la redacció del pla parcial.  
S'ha considerat com a sòl públic preexistent el sòl dotacional ja existent i afecte a la seua destinació, el domini públic provinent de camins d'ús públic històric i tradicional afectat per l'actuació, igual que les aigüeres existents.  
Les cessions realitzades per a executar les obres referides en el sistema viari, posteriors a la redacció del pla parcial, seran tingudes en compte en el projecte de reparcel·lació. Així mateix, el cost d'indemnitzacions a compte de construccions, instal·lacions, plantacions i sembrats, que s'hagen derrocat, destruït o cedit a l'administració són càrregues d'urbanització a considerar en el projecte de reparcel·lació.  
Superfície computable del sector S-1 119.122,00 m²s  
SCS (excloent sòl públic preexistent) 99.193,50 m²s  
UE-1 12.739,00 m²  
UE-2 58.950,30 m²  
UE-3 47.432,70 m²  
Aprofitament 24.609,86 u. a.  
Aprofitament tipus 0,2481 u. a./m²s  
  
Anàlisi d'alternatives  
Atesa la característica de la modificació, tan sols es considera l'alternativa 0, és a dir, la de mantindre el planejament vigent, o bé l'alternativa 1, coincident amb la proposta de modificació del pla parcial que s'avalua.  
Possibles efectes sobre el medi ambient  
Realitzada l'anàlisi tècnica de la documentació presentada i consultada la cartografia temàtica de la Conselleria d'Infraestructures, Territori i Medi Ambient, s'observa que el desenrotllament de la modificació del pla parcial proposada no presenta afeccions sobre el medi ambient, únicament afecta el sòl urbà/urbanitzable del municipi, i, per tant, la modificació únicament incidirà sobre les determinacions del règim d'ús i edificació del sòl.  
Consultes  
Per part d'esta direcció general s'ha sotmés a consultes en la documentació inicial remesa, d'acord amb allò que disposa l'article 51 de la LOTUP, a fi de determinar els efectes significatius en el medi ambient, d'acord amb els criteris exposats en l'annex VIII de la llei indicada.  
  
Per això, tenint en consideració les característiques de la modificació presentada i els aspectes ambientals en què pot incidir, es consulta a les administracions següents:  
  
Consulta Informe Administració consultada  
19.02.2015 12.03.2015 Servici d'Urbanisme. Direcció Territorial d'Alacant  
Conselleria d'Infraestructures, Territori i Medi Ambient  
19.02.2015 17.03.2015 Conselleria d'Infraestructures, Territori i Medi Ambient  
Subdirecció General d'Ordenació, Planificació i ATE. PATRICOVA  
19.02.2015 17.04.2015 Conselleria d'Infraestructures, Territori i Medi Ambient  
Subdirecció General d'Ordenació, Planificació i ATE. Servici d'Infraestructura Verda i Paisatge  
  
  
  
Els informes rebuts, juntament amb l'informe ambiental i territorial estratègic, es publicaran en la següent pàgina web: http://www.cma.gva.es/eae.  
Valoració dels possibles efectes sobre el medi ambient  
D'acord amb el que s'ha estipulat en l'article 46.3 de la LOTUP, l'òrgan ambiental i territorial determinarà, tenint en consideració els criteris de l'annex VIII, el sotmetiment al procediment d'avaluació ambiental i territorial ordinari o simplificat, en funció de l'existència d'efectes significatius sobre el medi ambient, prèvia consulta a les administracions públiques afectades a les quals es referixen els articles 48.d i 51.1 de la LOTUP.  
El Servici Territorial d'Urbanisme d'Alacant remet un informe en data 12 de març de 2015 en el qual indica que, quant a consideracions de caràcter urbanístic que incidixen en la proposta i que han de ser tingudes en compte en el document a tramitar per l'Ajuntament, han d'assenyalar que hauran de redactar-se les fitxes de gestió per a cada una de les unitats d'execució delimitades, d'acord amb el model de l'annex V de la LOTUP, d'acord amb l'article 39.b.3 de la LOTUP.  
Així mateix, s'assenyala que, des de la visió de les competències urbanístiques d'eixe servici, la modificació proposada no pareix que vaja a tindre efecte significatiu sobre el medi ambient.  
En l'informe rebut el 17 de març de 2015, el Servici d'Ordenació del Territori de la Subdirecció General d'Ordenació, Planificació i Actuacions Territorials Estratègiques, establix quant a les consideracions basant-se en el Pla d'Acció Territorial de Caràcter Sectorial sobre Prevenció del Risc d'Inundació a la Comunitat Valenciana (PATRICOVA), que la proposta de modificació es troba afectada per risc d'inundació i és compatible amb les determinacions normatives del PATRICOVA, d'acord amb el següent:  
- La unitat d'execució UE-3 es troba afectada per perillositat d'inundació derivada de l'anàlisi geomorfològica. La determinació d'estos efectes es realitzarà quan es programe la unitat d'execució assenyalada, la qual cosa no impedix l'aprovació de la modificació proposada, sempre que incorpore:  
- En la fitxa de gestió de la unitat d'execució UE-3, s'exigirà la realització d'un estudi d'inundabilitat amb caràcter previ a la seua programació, en aplicació de l'article 23 de la normativa del PATRICOVA.  
  
Per la seua banda, el Servici d'Infraestructura Verda i Paisatge, en el seu informe de 20 d'abril de 2015, conclou que la modificació proposada no tindrà incidència significativa en el paisatge resultant del desenrotllament del planejament vigent a Orba, sempre que la seqüència de desenrotllament de les unitats d'execució proposades siga d'acord amb el manteniment de la configuració paisatgística del nucli urbà, no sent necessària la redacció d'un estudi d'integració paisatgística per esta.  
  
En última instància, s'afig la consideració que, si totes les determinacions de la modificació afecten l'ordenació detallada sense alterar l'estructural, la competència per a la valoració de l'establiment d'una seqüència de desenrotllament coherent amb la configuració paisatgística del nucli a incorporar en el pla, serà municipal.  
Consideracions jurídiques  
L'avaluació ambiental estratègica és l'instrument de prevenció, establit en la Directiva 2001/42/CE, del Parlament Europeu i del Consell, de 27 de juny, per a la integració dels aspectes ambientals en la presa de decisions de plans i programes públics. La directiva indicada s'incorpora al dret intern espanyol per mitjà de la Llei 21/2013, de 9 de desembre, d'Avaluació Ambiental, i al dret autonòmic per mitjà de la Llei 5/2014, de 25 de juliol, d'Ordenació del Territori, Urbanisme i Paisatge de la Comunitat Valenciana (LOTUP).  
El Reial Decret Legislatiu 2/2008, de 20 de juny, pel qual s'aprova el text refós de la Llei de Sòl, establix, en l'article 15, que els instruments d'ordenació territorial i urbanística estan sotmesos a una avaluació ambiental de conformitat amb el que preveu la legislació d'avaluació ambiental.  
Acord  
Segons establix l'article 51 de la LOTUP, per considerar, d'acord amb els criteris de l'annex VIII d'esta llei, que la modificació puntual del pla parcial del sector S-1 a Orba avaluada no establix el marc per a projectes i altres activitats subjectes a avaluació d'impacte ambiental, no influïx en altres plans o programes, no té incidència en el model territorial vigent en el municipi, no suposa afecció sobre elements del patrimoni natural i cultural i, consultat respecte d'això el Servici Territorial d'Urbanisme d'Alacant i la Subdirecció General d'Ordenació, Planificació i Actuacions Territorials Estratègiques, es pot concloure que la modificació no presenta efectes significatius sobre el medi ambient i, per tant, se sotmet al procediment d'avaluació ambiental i territorial estratègica simplificat.  
D'acord amb allò que s'ha exposat, es resol: emetre un informe ambiental i territorial estratègic favorable en el procediment simplificat d'avaluació ambiental i territorial estratègica de la modificació puntual del pla parcial del sector S-1 a Orba d'acord amb els criteris de l'annex VIII de la LOTUP, per no tindre efectes significatius sobre el medi ambient, i correspon continuar la tramitació d'acord amb la seua normativa sectorial.  
Segons establix l'article 51.7 de la LOTUP, l'informe ambiental i territorial estratègic perdrà la seua vigència i cessarà en la producció dels efectes que li són propis si, una vegada publicat en el Diari Oficial de la Comunitat Valenciana, no s'haguera procedit a l'aprovació de la modificació indicada en el termini màxim de quatre anys des de la seua publicació. En este cas, el promotor haurà d'iniciar novament el procediment d'avaluació ambiental i territorial estratègica simplificada de la modificació.  
Òrgan competent  
La Comissió d'Avaluació Ambiental és l'òrgan competent per a emetre els documents sobre l'abast de l'estudi ambiental i territorial estratègic a què es referix l'article 51.2 de la Llei 5/2014, de 25 de juliol, de la Generalitat, d'Ordenació del Territori, Urbanisme i Paisatge de la Comunitat Valenciana, de conformitat amb allò que disposa l'article 10.1 del Decret 135/2011, de 30 de setembre, del Consell, pel qual s'aprova el Reglament dels Òrgans Territorials, d'Avaluació Ambiental i Urbanístics de la Generalitat.  
A la vista de tot això, la comissió d'avaluació ambiental, acorda: emetre un informe ambiental i territorial estratègic favorable en el procediment simplificat de la modificació puntual del pla parcial del sector S-1 a Orba per considerar que no té efectes significatius en el medi ambient.  
Notificar als interessats que contra esta resolució, atés que no és un acte definitiu en via administrativa, no es pot interposar cap recurs; la qual cosa no és inconvenient perquè puguen utilitzar-se els mitjans de defensa que en el seu dret estimen pertinents.  
Cosa que li notifique per al seu coneixement i efectes oportuns.  
Cosa que se certifica amb anterioritat a l'aprovació de l'acta corresponent i a reserva dels termes precisos que se'n deriven, segons ho autoritza l'article 27.5 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú (LRJAP-PAC).  
València, 30 d'abril de 2015.- El secretari de la Comissió d'Avaluació Ambiental: José del Valle Arocas.»  
  
València, 13 de maig de 2015.- El director general d'Avaluació Ambiental i Territorial: Juan Giner Corell.